### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra DF og KF**

Hvad vil vi gerne opnå? Hvorfor stilles forslaget?

I juli 2021 har der i [adresse] under coronapandemien samlet været knap 300.000 danskere, som er blevet testet positiv for coronavirus. Heldigvis er langt de fleste kommet igennem smitten uden de store konsekvenser. Men for en gruppe danskere har en positiv coronatest desværre også medført langvarige konsekvenser, som hæmmer deres hverdag i form af eksempelvis dårlig hukommelse, manglende lugtesans eller dårlig kondition.

Det kan også mærkes hos både Neurocentret og Folkesundhed [adresse], som i 2021 har oplevet en stigende efterspørgsel på genoptræning og rehabilitering af senfølger efter COVID19. Det presser de eksisterende genoptræningsopgaver og kalder derfor også på et ekstraordinært fokus.

Dansk Folkeparti og Det Konservative Folkeparti foreslår derfor, at der til en start afsættes ressourcer til ekstra genoptræning og rehabilitering i 2022 til borgere med senfølger efter COVID-19 med mulighed for forlængelse, hvis der viser sig et behov herefter.

Det er afgørende for samfundet og den enkelte dansker, som har været igennem et sygdomsforløb, at vedkommendes helbred bliver genoprettet. Vigtige medarbejderressourcer bliver trukket ud af arbejdsstyrken for private virksomheder såvel som det offentlige og den enkeltes livskvalitet forringes. Derfor er det en god investering at tage hånd om de borgere, som oplever senfølger efter COVID19.

Kontaktperson fra partierne: Michael Nielsen og Bitten Mathiesen

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.